Valon Berisha aktuell for Liverpool

Partene skal allerede være i dialog om en overgang.

PÅ VEI TIL LIVERPOOL? Valon Berisha skal være i samtaler med Liverpool om en overgang. NTB SCANPIX

21. jan. 2014 12:07 Sist oppdatert 22. januar 2014

Stavanger (aftenbladet) : Etter det Aftenbladet kjenner til, har den engelske storklubben hatt Valon Berishas navn på blokken i en periode.

Men etter at Valon Berishas klubb, Salzburg, knuste Bayern München 3-0 i en privatkamp i Østerrike lørdag, skal interessen for den tidligere Viking-spilleren ha blusset opp.

Prislappen på Berisha skal være på drøyt 100 millioner kroner.

Valon Berisha spilte én omgang mot det tyske mesterlaget, og klarte seg meget bra.

Liverpool på tribunen

På tribunen satt representanter for Liverpool – og skal ha blitt imponert over midtbanespilleren. Liverpool har også sett Valon Berisha ved tidligere anledninger. Blant annet da Salzburg feide over Austria Wien og vant 4-0 i en seriekamp like før jul.

Berisha scoret 2-0-målet i den kampen og spilte hele oppgjøret. Etter det Aftenbladet forstår, skal det nå være opprettet dialog mellom klubbene.

Linken mellom Liverpool og Red Bull Salzburg er også til stede. Gerard Houllier, som var manager for Liverpool fra 1998-2004, er nå sportsdirektør for hele Redd Bull Salzburg-konsernet.

Valon Berisha har totalt spilt 47 kamper for Salzburg, og scoret ni ganger. Salzburg leder den østerrikske serien suverent før siste del av sesongen starter 2. februar.

Viking uten prosenter

Da Viking solgte Berisha til Salzburg sommeren 2012, skrev de etter det Aftenbladet kjenner til en avtale uten rettigheter ved et eventuelt videresalg. Det betyr at Viking ikke får penger dersom Berisha ender opp i Liverpool.

I forhandlingene prioriterte Viking heller å få ytterligere penger dersom Salzburg kvalifiserte seg til Europa— eller mesterligaen.

— Jeg vet ikke mer om dette, men ta kontakt med agent Jim Solbakken om dere har spørsmål, skriver Berisha i en SMS fra Salzburgs treningsleir i Qatar.

Agent Solbakken ønsker ikke å kommentere rykter rundt spillere han representerer.

20-åringen har 2,5 år igjen av kontrakten sin i Østerrike.